Lyudmila Volkenstein

Lyudmila Aleksandrovna Volkenstein koblirayoltaf gu Aleksandrova ( rossiavon Людми́ла Алекса́ндровна Волкенште́йн, Алекса́ндрова ) tiyir rossiaf artowasik. Koe Kyiv bowexo ke savsafo rossiafo gindaxo ba 30/09/1857 kobliyir. Ba 23/01/1906 koe Vladivostok xonukeyer.

 Blirizva 
Lyudmila dene kulafa is oluafa yasa koblir. Gadikye tiyir darkasaberopaf flibik. Sedme ina, tiyir fikaf is evayaf ise dile alieyer. Ina tiyir loon yastafa do gadikya.

Dene sardikafa olda ke Kyiv vayayar voxe me di zo dobayar kire va rindera al vewayar.

Bak 1876 va Aleksandr Volkenstein jotaf kurmik kureyer. Sin va tanoye nazbeikye ( Sergey  °1877 ) di dikiyid. Koe Gogolev koe Kyiv winka koirubad lize Aleksandr va kobara al trasir. Bak 1877 nope gluya do Tcaykovski gaderopaf rijay zo soper aze ko Sankt Peterburg zo arburer. Arti jiz tere di zo vanbulur. Ko Kyiv dimlapid lize Lyudmila va dob ebon gu pomas selaropik bak 1878 seotar.

Bak mil ilanacek, Aleksandr is Lyudmila dene Zemlya is Volya artowas lizor zegad. Do Goldenberg is Kobilyanski is Zubkovski va adjubera va Kropotkin bowesik va Xarkiv azeded. Ban in va flintik al askipejeyer ise va yastes vayasik koe Xarkiv al stakeyer.

Ba 21/02/1879, pomanon gan Kobilyanski, Goldenberg va Kropotkin dimdenlakis koe lakirirem dierkar. Ban in astirbon zo bakar nume arti alubka xonuker. Aleksandr Volkenstein bak idulugal ke 1879 koe Kyiv zo soper. Lyudmila ko Poltava lajulakir aze bak santaneaksat va Rossia bulur.

Lyudmila va rolafa remeluxaxa yoltkirafa gu Axmatova faver ise koe Swiza az Franca az Italia az Turka az Balgaria az Romania koyar ike blimir. Bak anyusteaksat ke 1883 ko Rossia dimlapir. Ba 31/10/1883 koe Sankt Peterburg zo soper aze ko Petropavlovskaya ralma zo kobuder. Xuton gu Jiz va 14 ke Sankt Peterburg dem tulon Vera Figner dere koridan, zo komalyer. Di zo xonukalanzar aze gakera gu tolsandafa koflintara koe Schlüsselburg ralma zo nuner.

Katecton gu sonara va Nikolay II, Lyudmila Volkenstein va kastara va gakera belundar voxe gu sokera koe sumefa Saxalin ewala ke Sibiria zo steger. Bak 1897 ko flint ke Odesa zo arburer lize va namio di suter. Azon do Aleksandr ko Saxalin dimplapir lize ban in koe lizukafe ropexe di kobar. Bak idulugal ke 1902 koe Vladivostok koirubad. Bak geja wal Rossia is Nipona, Lyudmila va sayakik roper ise artowason galbedur. Ba 23/01/1906 bal exaksara kev geja is bowere imaxusa va tunuyara va gaderopaf flintik, milk va exaksasik viltar. Lyudmila Volkenstein tir tan jontik kosik.

 Dere rupec 

 Vuestexeem 
<small>
 (de) Daniel Jamritsch, Blirizvaf teliz dene internetxo
 (ru) Jiz va 14, 1883
<small>

|style="vertical-align: top;"|

|}

Volkenstein (Lyudmila)
Volkenstein (Lyudmila)
Volkenstein (Lyudmila)